મલાડ (વેસ્ટ)માં માર્વે રોડ પર રહેતા કચ્છી પરિવારના ઘરમાં બેડરૂમમાંથી છેલ્લા બે મહિનાથી કૅશની ચોરી થઈ રહી હતી. જોકે કચ્છી દંપતી અજય અને ભાવના ગાલાને ચોરી કોણ કરી રહ્યું છે એ સમજાતું નહોતું. બે મહિનામાં કટકે-કટકે ૪૦,૦૦૦ રૂપિયાની રોકડ ગુમાવ્યા બાદ LLBની ડિગ્રી મેળવેલી ગૃહિણી ભાવના ગાલાએ આ સમસ્યાને ઉકેલવા માટે જાતે બીડું ઝડપ્યું હતું. પોલીસની અને કોઈની મદદ લીધા વગર ચોરી કરનારને રંગેહાથ ઝડપવા માટે તેણે પોતાના મોબાઇલ કૅમેરા વડે ચોરીની આ ઘટનાનો પર્દાફાશ કરવાનું નક્કી કર્યું હતું.